Diari Oficial de la Generalitat Valenciana


Sumari del DOGV 5679, del 14-01-2008 (2008/233)

ORDE de 12 de desembre de 2007, de la Conselleria de Cultura i Esport, per la qual es convoca un concurs públic per a la concessió de beques de formació de personal tècnic de biblioteques en centres i servicis bibliotecaris de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/233


Data del document
:   12-12-2007

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * assignació per estudis
    * professió de la informació

ORDE de 12 de desembre de 2007, de la Conselleria de Cultura i Esport, per la qual es convoca un concurs públic per a la concessió de beques de formació de personal tècnic de biblioteques en centres i servicis bibliotecaris de la Generalitat. [2008/233]
La conselleria de Cultura i Esport, per mitjà de la Direcció General del Llibre, Arxius i Biblioteques, va iniciar l'any 2001 el Programa Comú d'Informatització de les Biblioteques Valencianes. Dins d'aquest Programa Comú d'Informatització de les Biblioteques Valencianes es troba el Catàleg Col·lectiu de la Xarxa de Lectura Pública Valenciana, catàleg cooperatiu en línia que integra les quatre biblioteques públiques de titularitat estatal gestionades per la Generalitat i les biblioteques municipals que s'hi han incorporat gradualment.
Les tasques tècniques que comporta la formació i la depuració del mencionat Catàleg Col·lectiu de la Xarxa de Lectura Pública requereix, a més de coneixements tècnics especialitzats, una pràctica que només es pot adquirir mitjançant el coneixement de les activitats de processament tècnic que es realitzen en les quatre biblioteques públiques de l'Estat gestionades per la Generalitat i pel Servici del Llibre i Biblioteques de la conselleria de Cultura i Esport. El coneixement d'aquestes activitats ajuda a completar la formació tècnica dels llicenciats en Documentació i dels diplomats en Biblioteconomia i Documentació, així com dels llicenciats en Humanitats amb coneixements de Biblioteconomia.
Per tot això, fent ús de les facultats que em confereix l'article 28 de la Llei 5/1983, de 30 de desembre, del Consell,
Ordene
Primer
Convocar huit beques de formació de personal tècnic de biblioteques en el Catàleg Col·lectiu de la Xarxa de Lectura Pública Valenciana, que es reparteixen de la forma següent:
- Alacant (província): 2 beques
- València / Castelló (província): 6 beques
Així mateix s'aproven les bases per què es regeix aquesta convocatòria, incloses com a annex I, i els models de sol·licitud per a les esmentades beques, inclosos com a annex II, de la fitxa de manteniment de tercers, com a annex III, i el model de declaració responsable de l'annex IV.
Segon
Les beques es concediran a càrrec de l'aplicació pressupostària 52.96.82.726.51.7, línia T5555000, denominada «Beques de formació de personal tècnic de biblioteques en centres i servicis de la Generalitat», per un import màxim de 65.590 euros. La concessió de les subvencions està condicionada a l'existència en els pressupostos de la Generalitat per a 2008 de crèdit adequat i suficient, de conformitat amb el que disposa l'Ordre de 26 de setembre de 1994, de la conselleria d'Economia i Hisenda.
Disposició addicional
Única
D'acord amb l'Ordre de 26 de setembre de 1994, de la conselleria d'Economia i Hisenda, sobre tramitació anticipada d'expedients de despesa, tots els actes dictats en l'expedient de subvenció que es convoca mitjançant aquesta ordre s'entendran condicionats al fet que, en dictar la resolució de concessió de la subvenció, romanguen les mateixes circumstàncies de fet i de dret existents en el moment en què es van produir aquells actes.
Disposicions finals
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes beques i se l'autoritza perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta ordre.
Segona
La present Ordre produirà efectes des del dia de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciós Administrativa, contra el present acte, que posa fi a la via administrativa, s'hi podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 12 de desembre de 2007
La consellera de Cultura i Esport
Trinidad M. Miró Mira
ANNEX I
Bases per què es convoca un concurs públic per a la concessió de beques de formació de personal tècnic de biblioteques en centres i servicis bibliotecaris de la Generalitat.
Primera
L'objecte d'aquesta convocatòria és la concessió de huit beques de formació de personal tècnic de biblioteques en centres i servicis bibliotecaris de la Generalitat.
Segona
1. Hi seran d'aplicació les presents bases reguladores d'aquesta convocatòria, la Llei d'Hisenda Pública de la Generalitat Valenciana, la Llei 38/2003, General de Subvencions, així com el Reglament de la Llei 38/2003, aprovat pel Reial Decret 887/2006.
2. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel que regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Tercera
La duració de cadascuna de les beques serà de set mesos, amb una dotació total de 8.198,75 euros. El pagament es fraccionarà en dos períodes. Aquestes beques són incompatibles amb unes altres que pogueren concedir-se per a la mateixa o semblant activitat i amb qualsevol tipus de relació laboral que supere les 15 hores de treball setmanal. En la sol·licitud, els aspirants hauran de triar obligatòriament entre l'opció de la província d'Alacant o l'opció València / Castelló. En l'adjudicació de les beques de cada opció i en la configuració de la llista d'espera corresponent s'hi tindrà en compte únicament els aspirants que hagen optat per ella.
Quarta
Les beques objecte d'aquesta convocatòria s'adjudicaran mitjançant un concurs entre els diversos aspirants que reunisquen els següents requisits i els acrediten documentalment:
a) Tenir la nacionalitat de qualsevol estat membre de la Unió Europea i veïnatge administratiu en qualsevol municipi de la Comunitat Valenciana.
b) Ser llicenciat en Documentació, diplomat en Biblioteconomia i Documentació o llicenciat en Humanitats amb coneixements de Biblioteconomia.
c) No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.
Cinquena
Les sol·licituds, el model de les quals figura en l'annex II, han d'adreçar-se a la conselleria de Cultura i Esport, Direcció General del Llibre, Arxius i Biblioteques, i podran presentar-se en el Registre Auxiliar de la Biblioteca Valenciana (monestir de Sant Miquel dels Reis, Av. Constitució, 284, 46257 - València) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
1. El termini de presentació de sol·licituds serà de vint dies hàbils, comptats a partir de l'endemà de la publicació de la present convocatòria en el Diari Oficial de la Comunitat Valenciana.
2. Les sol·licituds hauran d'anar acompanyades de la documentació següent:
a) Certificat acadèmic personal que acredite haver aconseguit la titulació corresponent i on consten les qualificacions obtingudes i el nombre de convocatòries per assignatura.
b) Curriculum vitae.
c) Certificat d'empadronament.
d) Tota la documentació que es considere pertinent adjuntar com a mèrit personal. En cas de treballs realitzats o publicats, caldrà adjuntar-ne una còpia.
e) Fotocòpia del DNI o del passaport.
f) Imprés d'alta de tercers per a pagaments de la Generalitat, emplenat com cal, seguint el model d'annex III.
g) Declaració responsable de no estar sotmés a alguna de les circumstàncies per a obtenir la condició de beneficiari establides en l'article 13.2 de la Llei General de Subvencions, d'acord amb el model de l'annex IV.
3. Tota la documentació haurà de presentar-se en documents originals o en fotocòpies compulsades com cal. La documentació que no complisca aquests requisits no serà tinguda en compte a l'hora de baremar l'expedient personal del sol·licitant.
4. Si la sol·licitud no reuneix els requisits previstos en aquesta base, es requerirà l'interessat perquè, en el termini de 10 dies hàbils, complete la documentació exigida; en cas contrari, es considerarà que l'interessat ha desistit de la seua petició.
Sisena
1. L'òrgan competent per a la instrucció del procediment de concessió de la subvenció és l'Àrea de Coordinació del Llibre i Biblioteques, en els termes establits per la Llei 38/2003, General de Subvencions.
2. Es nomena una Comissió Tècnica de Valoració de les sol·licituds, integrada per:
President: el cap de l'Àrea del Llibre i Biblioteques.
Vocals: un cap de servici de la Direcció General del Llibre, Arxius i Biblioteques, un inspector de Biblioteques i un cap de secció de la Direcció General del Llibre, Arxius i Biblioteques.
Secretari : el cap de Secció de Documentació Bibliotecària.
3. La Comissió Tècnica de Valoració examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional motivada com cal. La directora general del Llibre, Arxius i Biblioteques dictarà, per delegació de la consellera de Cultura i Esport, una resolució que serà publicada en el Diari Oficial de la Comunitat Valenciana.
4. El termini màxim per a resoldre és de quatre mesos a partir de la publicació de l'Ordre en el Diari Oficial de la Comunitat Valenciana. Una vegada transcorregut el termini de quatre mesos sense que s'adopte la resolució i notificació per l'òrgan competent als interessats, s'entendran desestimades les sol·licituds, sense perjudici de l'obligació expressa de resoldre de l'administració.
Setena
La Comissió Tècnica de Valoració avaluarà les sol·licituds presentades tenint en compte les següents condicions i criteris:
1. S'establirà en primer lloc una prova pràctica de catalogació que podrà ser en modalitat test. Aquesta prova tindrà caràcter eliminatori i l'aspirant a la beca podrà portar a la prova pràctica les regles de catalogació del Ministeri d'Educació, Cultura i Esport (edició de 1995 o posterior), la classificació segons les normes d'encapçalaments de matèria de biblioteques públiques i les taules de la Classificació Decimal Universal (edició de l'any 2000 o posterior), i disposar-ne. Els aspirants hauran de portar el DNI.
La prova pràctica es realitzarà el 6 de març de 2008, a les 11.00 hores, a les seus següents:
- Biblioteca Pública Provincial d'Alacant, passeig de Ramiro, 15, 03291 - Alacant.
- Biblioteca Pública Provincial de Castelló, carrer de Rafalafena, 29, 12997 - Castelló de la Plana.
- Biblioteca Valenciana (monestir de Sant Miquel dels Reis), avinguda de la Constitució, 284, 46255 - València.
2. Als aspirants a la beca que hagen superat la prova pràctica de catalogació se'ls avaluaran les condicions de mèrit justificades correctament, que hagen aportat d'acord amb les puntuacions següents:
a) Expedient acadèmic personal, de 0 a 10 punts.
b) Realització de cursos especialitzats de Biblioteconomia o Patrimoni Bibliogràfic, de 0 a 4 punts.
c) Altres mèrits relacionats amb la matèria objecte d'aquesta convocatòria que puguen al·legar-se, de 0 a 4 punts.
d) Altres titulacions que no siguen requisit per a la concessió de la beca, màxim 2 punts:
- títol de doctor, 2 punts,
- títol de llicenciat o equivalent, 1 punt,
- diploma universitari o equivalent, 0,5 punts.
3. La valoració final serà el resultat de sumar els punts aconseguits en l'avaluació de la prova pràctica de catalogació i l'avaluació de les condicions de mèrit. Les sol·licituds que no hagen superat la prova pràctica de catalogació seran desestimades tant per a la concessió de les beques com per a ser tingudes en compte en l'elaboració de les llistes d'espera.
4. En cas d'empat entre dos aspirants a beca, prevaldrà en la llista d'atorgament de beques o en la llista d'espera, l'aspirant que haja obtingut més punts en la prova pràctica de catalogació. En cas de persistir l'empat, prevaldrà l'aspirant amb més puntuació en l'expedient acadèmic personal (apartat A del barem); si continua l'empat, prevaldrà l'aspirant amb més puntuació en l'apartat C del barem, i si es manté l'empat, prevaldrà l'aspirant amb més puntuació en l'apartat B del barem.
5. Donat cas que durant el període de realització de la beca s'exhaurisca la llista de reserva i quede més d'un mes natural de beca per gaudir, es tornarà a oferir la possibilitat d'adjudicació d'aquesta als aspirants que hi van renunciar al seu dia sense haver arribat a realitzar cap període de beca. En aquest cas, se seguirà l'ordre d'aspirants establit per la resolució de la convocatòria.
Octava
Són obligacions del beneficiari:
a) El beneficiari, en el moment de l'atorgament de la beca, haurà d'aportar els certificats que acrediten que es troba al corrent de les obligacions tributàries (estatals i autonòmiques) i amb la Seguretat Social. Els sol·licitants que així ho desitgen podran autoritzar la Direcció General del Llibre, Arxius i Biblioteques perquè demane els certificats d'estar al corrent de les obligacions tributàries (estatals i autonòmiques) i de la Seguretat Social davant de l'Agència Estatal Tributària, la conselleria d'Economia, Hisenda i Ocupació i davant de la Tresoreria General de la Seguretat Social, de forma telemàtica. El fet que l'interessat s'aculla a aquesta norma comporta l'autorització expressa a la Direcció General del Llibre, Arxius i Biblioteques per a sol·licitar aquestes dades a l'Agència Estatal Tributària, la conselleria d'Economia, Hisenda i Ocupació i a la Tresoreria General de la Seguretat Social.
b) Realitzar les activitats de formació i pràctiques que el tutor i el personal tècnic del centre els encomane, que s'ajustaran a la formació dels becaris i, en cap cas, substituiran els treballs ordinaris del centre o de la seu. Per a realitzar aquesta activitats, els becaris hauran de romandre als locals del centre o del servici corresponent.
c) Acreditar davant de la conselleria de Cultura i Esport la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de l'ajuda.
L'acreditació es realitzarà mitjançant un certificat del director del centre o del servici on s'haja gaudit la beca i la presentació d'una memòria detallada de les activitats de formació realitzades pel becari. Aquesta memòria, que tindrà un mínim de 5 folis i un màxim de 10, s'haurà de presentar en el Servici del Llibre i Biblioteques en el termini de deu dies comptats a partir de l'endemà de l'acabament de la beca.
d) Sotmetre's a les actuacions de control financer que corresponen a la Intervenció General, en relació amb les beques concedides.
e) Comunicar a la conselleria de Cultura i Esport l'obtenció d'unes altres beques per a la mateixa finalitat, procedent de qualsevol administració o ens públic.
f) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Novena
Les beques es pagaran per mitjà d'una transferència bancària, amb la justificació prèvia d'haver realitzat l'activitat que va motivar-ne la concessió.
Si el becari renúncia a la beca abans que acabe, se li pagarà la part proporcional de la beca d'acord amb l'activitat realitzada.
El període mínim realitzat de beca que dóna dret a la meritació econòmica de la part proporcional de beca és d'un mes natural. Si el becari renúncia a la beca abans d'haver complit un període mínim de beca d'un mes natural, no tindrà dret a la meritació de la part proporcional de la beca realitzada. Les economies que puguen produir-se en aquests casos s'acumularan en la mateixa línia de beques, i podran ser gaudides pels següents adjudicataris de la beca.
Desena
La directora general del Llibre, Arxius i Biblioteques nomenarà els tutors dels becaris segons la seu on es realitze la seua formació. Els tutors s'encarregaran de la direcció de la formació i de les pràctiques que haja de realitzar.
Onzena
Aquesta beca és incompatible amb qualsevol altra. Tota alteració de les condicions tingudes en compte per a la concessió de les beques donarà lloc a una reducció de la quantia de la subvenció.
Dotzena
Quedarà sense efecte la concessió de la beca, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir, o quan s'incompliren, sense causa que ho justifique, les condicions establides en la present convocatòria.
Tretzena
Quan de l'exercici de les funcions d'inspecció o control se'n deduïsquen indicis de la incorrecta obtenció, gaudi o destinació de la beca, els agents encarregats de la realització podran acordar la retenció de les factures, documents equivalents o substitutius i qualsevol altre document relatiu a les operacions en què aquells indicis es manifesten.
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions.
El control financer de les beques i les infraccions i sancions administratives que es deriven de les funcions de control es regularan d'acord amb el que preveuen els títols III i IV de la Llei 38/2003, de 17 de novembre, General de Subvencions.
Catorzena
La concessió i l'aprofitament de la beca no implicarà cap vinculació laboral o administrativa amb la conselleria de Cultura i Esport, ni amb cap dels centres i servicis dependents de la Generalitat, ni impliquen cap compromís d'incorporació posterior a les plantilles dels citats centres.